Linda Andrews

Linda Andreasen (født 19. oktober 1973 i Tórshavn, Færøerne) med kunstnernavnet Linda Andrews, er en færøsk gospelsangerinde. Hun er mest kendt som vinderen af DR1's X Factor 2009 den 27. marts 2009. 

I dag bor hun i Valby, med datteren Celle. Hun er indehaver af firmaet Vocal Entertainment, som har udgivet hendes første album, Revelation.

Linda Andrews hører til blandt de mest erfarne indenfor gospel i Danmark og er tidligere korleder i gospelkorene Gentofte Gospel Choir, Copenhagen Gospel Singers, Glostrup Gospel og Gospelkidz Performers og Absolute Gospel Singers. Desuden har hun optrådt som solist og instruktør ved gospel-arrangementer. I august 2015 blev hun dirigent i Farum Gospel kor.

Andrews har optrådt ved bl.a. Danish Music Award og Dansk Melodi Grand Prix, og hun har medvirket på en lang række CD-udgivelser som solist og korsanger.

Biografi
Linda er opvokset sammen med 4 ældre søskende. Som 14-årig tog hun på efterskole i Mariager. Efter tiende klasse tog hun tilbage til Færøerne, hvor hun tog en handelsskole-uddannelse. I en alder af 19 var hun leder for 11 medarbejdere hos den islandske supermarkedskæde Bónus på Færøerne. 

Som 21-årig flyttede hun til København for at lave musik med sine venner fra efterskolen. En af dem blev booket som vokalproducer for Blå Øjne, hvor hun blev korsangerinde. Siden 2000 har hun bl.a. sunget kor på udgivelser med Johnny Logan, Carola, DJ Aligator, og Toy-Box.

I 2008 optrådte hun på Sommerfestivalen i Klaksvík. Samme år blev hun nomineret til den færøske avis Sosialurins Planet Awards i kategorien "Bedste færøske sangerinde".

Ved at vinde anden omgang af X Factor i 2009 vandt Linda Andrews en pladekontrakt med Sony til en værdi af en million kroner. Vindersinglen "Det bedste til sidst", skrevet af Søren Rasted, udkom i marts 2009 og gik direkte ind som #1 på hitlisten. Singlen modtog i juli 2009 platin, og solgte over 35.000 downloads. "Det bedste til sidst" blev den niende bedst sælgende single i 2009. Efterfølgende udkom albummet Into the Light den 2. juni 2009. Albummet er bl.a. skrevet af Cutfather, Lasse Lindorff, Sarah West og Thomas Bickham. Albummet gik ind som #2 på hitlisten, men tilbragte kun fem uger i top 40. En anmelder i Gaffa fremhævede, at "Into The Light et mere ungdommeligt skær over sig, ikke ulig Leona Lewis tilsat lidt Kylie Minogue. Lindas stemme er stor og ren, og albummet rummer flere potentielle hits - titelnummeret og Square One på up-tempo-siden og Parachute, Disconnected og What If The Heart Is Wrong i balladeafdelingen."  

I slutningen af marts 2010 blev Andrews fritstillet fra sin kontrakt med Sony. Into the Light havde pr. januar 2012 solgt 10.352 eksemplarer, hvilket på det tidspunkt var det dårligst sælgende album fra en dansk X Factor-vinder. Linda har siden også udgivet et jule-album med titlen Tænder et lys, hvor hun bl.a. bliver akkompagneret af Malmö Symfoniorkester.

Diskografi

Album 
 2008: Revelation
 2009: Into the Light
 2009: Tænder et lys...
 2011: A Merry Little Christmas 
 2013: Singles Collection 2013
 2017: Linda Andrews

Singler 
 2006: "Hot Santa"
 2006: "Divalicious"
 2009: "Det bedste til sidst"
 2009: "Into the Light"
 2009: "Mirror Mirror"
 2009: '"Tænder et lys (Til du kommer hjem)"
 2013: '"Tears"
 2013: '"Never gonna let you down"
 2013: '"Save Me" (TFX feat. Linda Andrews)
 2013: '"Jeg gi'r dig tid" (Støttesang for Hjernesagen)
 2013: Amazing
 2016 "Born again in your eyes"
 2017 "Save your love for me"

Kilder

Eksterne henvisninger 

 Officiel hjemmeside
 
 
 Danmarks Radio – X Factor 

Sangere fra Færøerne
Deltagere i X Factor (Danmark)